Paterna celebra el Dia Mundial de l'Aigua amb accions per a conscienciar a la població
22/03/2016

# Paterna celebra el Dia Mundial de l'Aigua amb accions per a conscienciar a la població

[![Celebraciones del día del Agua](/images/noticias/2016/03/dia-agua.jpg)](/images/noticias/2016/03/dia-agua.jpg)

22.03.2016

S'han contractat a 20 joves de la localitat perquè col•laboren en les accions d'educació ambiental i conscienciació previstes per a tota la jornada

L'Ajuntament de Paterna, a través de l'empresa pública Aigües de Paterna, ha celebrat hui el Dia Mundial de l'Aigua amb nombroses accions de conscienciació i informació a la població.

Aprofitant el lema de l'ONU ‘Aigua i Ocupació’, enguany té especial transcendència aquest eslògan perquè s'han contractat a 20 joves aturats del municipi, als quals se'ls ha format perquè col•laboren en les accions d'educació ambiental i de conscienciació a la població.

La jornada ha començat en el propi Ajuntament, on l'Alcalde de la població, Juan Antonio Sagredo, ha rebut en Alcaldia als 20 joves de Paterna que anaven a desenvolupar les labors d'educació ambiental en el municipi.

Un lloc en el mercat perquè els veïns proven l'aigua de la nova font

Durant el matí, en el mercat ambulant de Paterna, Aigües de Paterna ha instal•lat un stand informatiu on es ha donat a provar als veïns la qualitat de l'aigua de la nova font d'aigua potable de la població, de les mateixes característiques que l'aigua potable que tenen en les seues llars.

A més d'açò, els educadors ambientals han explicat als veïns el per què del preu de l'aigua de Paterna, una de les més econòmiques de la Unió Europea, però amb totes les garanties de qualitat necessàries per al seu consum.

Els veïns també han pogut conèixer el Cicle Integral de l'Aigua de Paterna, les principals característiques i conceptes del rebut de l'aigua i tots els processos que segueix Aigües de Paterna perquè l'aigua arribe en excepcionals condicions a les seues llars. L'aigua s'oferirà als veïns en gots commemoratius de plàstic reciclat que podran portar a les seues llars.

Una festa de l'aigua per a tots els centres escolars

A partir de les 10:00 hores, en la Cova Gran de Paterna, s’ha realitzat una gran festa escolar a la qual han assistit 400 escolars de tots els centres educatius públics de la població. A través de la música, de jocs i d'activitats molt divertides, els escolars han pogut conèixer la importància de l'aigua com a recurs, la gran qualitat que té l'aigua de Paterna i la necessitat de conscienciar-se per a no malgastar un recurs tan important per a la nostra vida diària.

Prop de 40 persones, entre músics, actors de teatre, i els 20 joves de Paterna contractats, han participat en aquesta festa de conscienciació.

Gotes d'aigua en els centres escolars

Finalment, durant la vesprada, abans que els escolars isquen dels seus centres, els seus professors els faran referència a la importància de la celebració del Dia Mundial de l'Aigua, i dos educadors ambientals per cada centre escolar, lliuraran a l'eixida dels centres, a xiquets i pares, informació sobre el Dia Mundial de l'Aigua, adhesius de conscienciació per a estalviar aigua en la llar, i globus en forma de gotes d'aigua, per a omplir Paterna, a través dels seus xiquets de gotes d'aigua que serviran per a commemorar aquest dia.